Фирма Самент бе избрана от главния изпълнител Главболгарстрой за подизпълнител по част Автоматични димни завеси. Това беше един изключително предизвикателен и никак нелесен за реализиране проект за нас. Обект, изпълнен от специалистите на Самент с творчество и професионализъм, както и с много сложни височинно-монтажни дейности.
Още от самото начало знаехме, че ще се сблъскаме със сложен проект, но обемът и референтността му го правеха значим за нас.
Според пожарния сценарий на обекта, както и според Наредба I3-1971 в обема на сградата трябва да бъдат инсталирани автоматични димни завеси за насочване (канализиране) на димните газове към вентилационните системи за извеждане на газовете в случай на пожар.
Автоматичните димни завеси по същество са направени от обмазана с PVDF тъкан от стъкловлакна с плътност на оплетката от 0.45 мм ±10%. Използват се за отклоняване на продуктите от горене (димни газове и малки твърди частици) по един насочен начин към системите за извеждане на дима и топлината от помещението. Наричат се автоматични, защото самата завеса е скрита в желязна кутия.
При получаване на сигнал от пожароизвестителната система завесите се спускат до проектно предвидените нива. В търговски център Sofia Ring Mall фирма Самент достави и инсталира над 60 бр. автоматични димни завеси тип NYMBUS SC DYNtm. Те са разположени по пасажите на сградата, в двата скай лайта - Северен и Южен, както и във всички магазини на 2 и повече нива, които разполагат със собствен ескалатор вътре в обема на магазина.
Завесите, които трябваше да инсталираме под двата скай лайта, се оказаха най-сложното инженерно предизвикателство. Трябва да се има в предвид на първо място, че става въпрос за монтаж на височина от почти 30 м.
Всеки скай лайт има наклон, който трябваше да избегнем чрез сегментиране на една завеса от 29 м дължина на 7-8 бр. по-къси завеси от по 3-4 м, за да могат да се скрият в носещата конструкция, а и чрез застъпване да се получи една цяла преграда.
Всяка една от тези завеси се състои от части, които първо се наставят и второ, трябва да са перфектно хоризонтирани, за да не се навива завесата под ъгъл. Всяка една от тези части индивидуално се закрепва за конструкцията на скай лайта, хоризонтира се и след това се наставя.
Всеки от двата скай лайта има по два броя дълги димни завеси, съставени от общо 21 бр. по-къси. Тук трябва да изкажем и нашата благодарност за съдействието на главния изпълнител за осигуряването на специализираната подемна техника от чужбина, тъй като в България нямаше подходяща такава.
На второ място, мога да кажа, че позиционирането на контролните табла за всяка от завесите също беше малко предизвикателство. Почти задължително е таблата, които контролират работата на автоматичните димни завеси, да са в близост до самите завеси, за да не се получава пад на напрежението и в същото време трябва да са на удобно място за бъдещо обслужване.
Това условие за завесите по пасажите не е проблем, тъй като са монтирани в окачен таван и над него има много място, но на скай лайтовете, които са видими от почти всяка точка в обема на търговския център няма как да се монтира техниката видимо. Там управляващите централи са монтирани достъпно за обслужване, като е съобразено и всяко едно от разстоянията до всяка от завесите.
Централите за управление дават информация за статуса на завесата, може от тях да бъде снета информация за възникнало събитие посредством софтуер, както и може да се подаде сигнал към BMS на обекта, за да им се осъществява мониторинг. Това ги прави много важна част от цялата система за управление на обекта.
Фирма Самент инсталира и автоматични димни завеси от същия тип в магазин NOTOS. Там завесите ограничават разпространението на дим през отвора за ескалаторите от единия етаж към другия, като специфичното е, че се спускат от тавана до пода.
инж. Владислав Вачев,
мениджър продажби Западна България, Самент
Тагове: Самент автоматични димни завеси Sofia Ring Mall NYMBUS SC DYNtm